༦༤༠༽༄། ། གེགས་སེལ་དང་དམིགས་པའི་གདམས་ངག་ཚན་གཅིག། »» ན་མོ་རཏྣ་གུ་རུ། ཡང་གེགས་སེལ་དང་དམིགས་པའི་གདམས་ངག་ཁག་ཅིག་བྱ་ན། དེ་ཡང་ཕོ་ལོག་ཀྱང་ཟེར། ཡོ་ལོག་གམ་སྤོས་དྲི་ཞེས་པ་གྲགས་པ་ཆེ་བའི་ནད་ཡིན་ཏེ། འདི་ལ་བཅོས་ལུགས་གཞན་དང་ཅུང་མི་འདྲ་བའི་འཁྲུལ་འཁོར་ཞིག་ཡོད་དེ། དང་པོ་སྐྱབས་འགྲོ་སེམས་བསྐྱེད་པ་ལམ་དུ་བཏང་། ཡི་དམ་དང་བླ་མ་བསྒོམ་པ་ལ་སོགས་བྱས་ལ། དེ་ནས་ལྟེ་འོག་ཏུ་མ་ཡེངས་པར་སེམས་གཏོད་དུ་བཅུག་ལ་དེ་ནས་མི་དེ་གན་གྱལ་དུ་ཉལ་བའི་སྟེང་དུ་བཞོན་ལ། བྲང་གི་ལྷེ་སྣ་འོག་ཕོ་བའི་ཐེར་དེ་ལ་དབུས་སུ་སོར་བཞི་ཙམ་ཞིག་བཞག་པའི་གཡས་གཡོན་དུ་ཐེབ་མོ་གཏད་པའི་ཐལ་མོ་གཞན་འཆང་པར་བཅུག་ལ། ཚུགས་ཚད་དུ་གནད་ཅིང་ཟུག་དྲག་པོར་འབྱུང་སྟེ་ཤེས་པ་ལྟེ་འོག་ཏུ་དྲག་ཏུ་གཏོད་དུ་གཞུག་ཏེ། ད་ལྟ་རང་སྐྱུགས་པའམ་བཤལ་ཏེ་དེ་ནས་བསྒོམ་ཤེས་ན་ཕྱག་རྒྱ་ཆེན་པོ་བསྒོམ་དུ་བཞུགདེ་མ་ཡིན་ན་ཤེས་པ་སོར་བཞག་པ་གལ་ཆེ་དེ་མིན་ན་སྙིང་རླུང་ཅན་དུ་འགྲོ་གསུང་། ནད་པའི་དྲུང་དུ་འགྲོ་ན་ཡང་དང་པོ་གདན་བཤམས་པ་ལ་བསྡད། རང་གི་ཡང་ཉེ་གནས་ཀྱིས་གདན་ཁྱེར་ལ་བསྟོད་པ་ཡང་བྱ་གསུང་། དེ་ནས་དང་པོ་ནད་དེ་ཚ་གྲང་ངོ་ཤེས་དགོས། དེ་མ་ཤེས་ན་ནད་གྲང་བ་ལ་ག་པུར་བཏང་བ་དང་འདྲ་གསུང་། དེ་ནས་ནད་པ་སྙོམས་ཆུང་ན་སྐྱབས་འགྲོ་ཁྱད་པར་ཅན་ལ་ངག་ཏུ་མི་ཐོན་ཐབས་མེད་པས་འདི་དག་རང་གིས་འགྲུབ་པ་ཡིན་གསུང་། དེ་ནས་ཤེད་དང་སྦྱར་ལ་དགེ་བསྙེན་ཀྱང་འཆི་ན་གཏན་ཁྲིམས་ལྔ་འབོགས་དགོས། དེ་ནས་བྱང་ཆུབ་ཏུ་སེམས་བསྐྱེད། ཡང་ཇོ་བོ་ཐུགས་རྗེ་ཆེན་པོས་སེམས་ཅན་གྱི་སྡུག་བསྔལ་དང་ངན་སོང་ལས་སྐྱོབ་པར་ཐུགས་དམ་དུ་བཞེས་པས་མི་ནག་ཡིན་ཀྱང་བསྒོམ་ཞིག་གདབ། དེ་ནས་བླ་མ་དམ་པའི་མོས་གུས་ལ་སོགས་རིམ་པ་བཞིན་དུ་བྱས་ལ། དེ་ནས་དམིགས་པའི་དངོས་གཞི་འཁྲུལ་འཁོར་རམ་རླུང་གི་མན་ངག་གམ་ཟངས་ཚགས་སམ་གང་ཡང་རུང་བ་དེ་ལ་བཅུན། བཅུན་པས་ནད་ཀྱི་ཟུག་དང་དམིགས་པ་དེས་བཏུན་ཀྱིས་སོང་བ་ཞིག་འོང་སྟེ་གལ་ཆེ་གསུང་། འགྲོ་བ་ཀུན་གྱི་བདེ་སྐྱིད་ཆོས་རྣམས་ཇི་སྙེད་པ། དེ་ཀུན་ཤེས་རབ་ཕ་རོལ་ཕྱིན་པ་མཆོག་ལས་བྱུང་། ། ཞེས་པའི་དོན་ཡིན་གསུང་། ། ། ། ««